**Rhif 343 - Barddoniaeth Blwyddyn 8**

**Balchder**

**Beirniad – Glyn Jones**

Sylwadau ar y cerddi unigol

**343 / 1 - Marsbar**

Cerdd am chwaraewr rygbi yn ennill ei gap cyntaf sydd yma, a’r balchder anhygoel mae’n ei deimlo yn dilyn hynny a’i “enw’n disgleirio”. Rwy’n hoffi’r ffordd mae’r ymadroddion byrion yn dal naws a chyffro gêm rygbi:

“Croesiad o’r asgell, / Naid uchel, / Peniad pwerus, / Cornel y rhwyd. Dathlu!”

Da iawn.

**343/2 - Tatŵ**

“Gwaedd uchel. Bloedd drydanol. / Gwefr”

Dyma eiriau agoriadol y gerdd hon gyda’r bardd yn mynd â ni yn syth i sefyllfa o fwrlwm, sgrechian a chyffro. Ai brwydr sydd yma, neu brotest efallai? Mae’r amwysedd yn ennyn ein chwilfrydedd. Mae’r bardd yn gorffen drwy edrych ar falchder yn ei amrywiol ffyrdd, gan ddod i ben drwy ddweud ei fod yn rhan sylfaenol o bob un ohonom ni:

“Pob un enaid ar y Ddaear hon, / Oll wedi cael eu heffeithio / gan Falchder”

**343 / 3 - Chubakka**

Mae’r bardd wedi llwyddo i ddal awyrgylch ras yn y gerdd yma. Mae’n gosod ei hun fel un o’r gwylwyr ac yn ein tynnu ni i mewn i’r sefyllfa. “Mae fy nghalon yn curo, / Fedrwn ddim meiddio edrych i ffwrdd.” Rwy’n hoffi’r defnydd o’r geiriau mewn dyfynodau fel “A BOLT AETH Â HI! GWYCH!” Mae hyn yn rhoi naws sylwebu i’r gerdd gan ddod â’r ras yn fyw i ni y darllenydd.

**343 / 4 - Pedr**

Cerdd sy’n edrych ar y gwahanol fathau o falchder sydd yma, gan ddadansoddi’r emosiwn yn aeddfed. “Balchder; / Teimlad oer a chynnes ar yr un pryd / Da mewn cymedroldeb, ond weithiau balchder yw’r peth gwaethaf yn y byd”. Mae’r darlun o or-falchder yn un da iawn “Mae gormod o falchder yn eich gwneud / Yn llawn swigod o hunan bwysigrwydd / Sy’n byrlymu o’ch ceg / Ond yn diflasu pawb o’ch cwmpas.”

**343 / 5 - Cŵn Defaid**

Telyneg hyfryd sydd yma am faban bach yn mentro cerdded am y tro cyntaf erioed. Mae yna anwyldeb mawr yn y gerdd, yn enwedig yn y pennill olaf lle mae darlun o’r baban bach yn gwenu:

“A mentro a wnaeth yr un bach

Gan fynd o gam i gam

A gwenu yn llawn brwdfrydedd

I gôl annwyl ei fam”

Da iawn.

**343 / 6 - Rhys Patchell**

Yn y gerdd hon mae’r bardd yn mynd â ni am dro o amgylch pentref yn cwrdd â’r holl gymeriadau diddorol. Mae naws hen-ffasiwn neis i’r gerdd gyda chyfeirio at “Jones y postfeistr” “Anti Nel” a “Jones y Glo” Rwy’n hoffi’r pennill olaf sy’n cyfleu’r ysbryd cymunedol i’r dim:

“A’r gymuned oll fel cân y delyn

A phawb fel un yn gytûn.”

**343 / 7 - Blodyn Tatws**

Cân ysgafn mewn mydr ac odl sydd yma am gystadleuaeth barnu defaid. Mae’r gerdd yn darllen yn rhwydd iawn oherwydd y curiad rhythmig ac mae’n mynd â ni o’r sesiynau ymarfer i’r cystadlu ei hun:

“Mwy o ymarfer cyn cyrraedd Llanelwedd,

Llygadu yn graff ac archwilio pob rhinwedd.

Gosod eu safle a datgan rhesyme,

Dweud wrth y beirniad mewn ffeithie a therme”

Rwy’n hoffi’r defnydd o dafodiaith yma, sy’n gosod y gerdd yn ei lleoliad daearyddol.

**343 / 8 - Taliesin**

Cymru yw testun balchder y gerdd hon. Yn glyfar iawn mae’r bardd yn gwibio o un sefyllfa i’r llall – ‘hunllefau o frwydrau’, ‘sgiliau’n disgleirio ar y cae’, ‘ein hiaith unigryw’ a’n ‘chwedlau hen a llawn dirgelion’. Mae’r darlun o’r anthem genedlaethol yn “corddi dagrau o’r enaid” yn ddweud grymus iawn hefyd.

**343 / 9 - Smotyn 1**

Cerdd am rygbi ydy hon, ac eto mae hi’n gerdd sydd am fwy na rygbi hefyd. Mae hi’n gerdd am urddas a balchder gwlad sy’n wynebu “brwydr hynafol â’r hen elyn.” Rwy’n hoffi’r ffordd mae’r bardd wedi cadw’r darlun o frwydr ar fynd drwy’r gerdd. Mae’n sôn am y gwynion, sef tîm Lloegr wrth gwrs, yn “carlamu fel ceffylau gwyllt” ac yna, yn y pennill olaf, am “ein gwrol ryfelwyr yn gorchfygu.” Mae yma ddefnydd da o odli mewnol a chyflythrennu hefyd sy’n apelio at synhwyrau’r darllenydd.

**343/10 - Un ar hugain**

Cerdd rymus iawn sydd yma am falchder yn y Gymraeg ac yn urddas yr iaith. Rwy’n hoffi’r ffordd mae’r penillion cyntaf yn agor efo ‘Pwy sy’n becso’ ac yn gofyn cwestiynau rhethregol, pryfoclyd:

“Pwy sy’n becso?

Mae Saesneg llawer mwy swag i mi,

Does neb yn siarad Cymraeg ar fws ein hysgol ni,

Pam y dylwn i?

Erbyn diwedd y gerdd mae “Pwy sy’n becso” wedi troi yn “O rwy’n becso” a’r bardd yn gosod her.

“Gwae ni i fynd yn gaeth i iaith y Sais” yw ei rybudd.

**343 / 11 - adargwyn 2**

Cerdd arall sy’n mynd â ni i’r cae rygbi ac sy’n llwyddo i gyfleu sut mae chwaraeon yn uno pobl ac yn cymell teimlad o falchder mawr yn ein gwlad. Rwy’n hoffi’r ail bennill yn enwedig:

“Y bathodyn ar fy mrest,

Calon yn curo wrth i’r stadiwm ganu”

**343/12 - Cwch Glas**

Telyneg hyfryd ond trist yw hon am funudau olaf bywyd rhywun. Mae’r gerdd yn y person cyntaf sy’n arbennig o effeithiol oherwydd fe allwn ni glywed y person ar ei wely angau yn hel meddyliau.

“Ymladd trwy yr oriau mân

Fy nghorff yn dechrau teimlo’n wan

Gwyneb welw ac yn wyn

Ydw i yn haeddu hyn?”

Mae’r rhythm a’r odli yn gweithio’n dda hefyd ac yn rhoi naws dawel i’w gerdd.

**343/13 - Car 247**

Cerdd arall sy’n mynd â ni i fyd y bel hirgron ac sy’n llwyddo i ddal cyffro’r gêm gyda’r ymadroddion byrion, bachog. Rwy’n hoffi’r disgrifiad o’r “crysau coch yn taclo’n wladgarol” a’r “môr o goch yn gorchuddio’r gwyn.”

**343/14 - Ffugenw yw hon**

Cerdd sy’n mynd â ni i fyd y bel gron y tro hwn. Rwy’n hoffi’r ffordd mae’r gerdd yn dechrau efo geiriau’r sylwebydd ‘Ac mae’r timoedd yn ymddangos o’r twnnel . . .’ Mae’n creu cyffro. Ac yn wir, mae’r bardd wedi llwyddo i ddal y cyffro yma drwy’r gerdd gan ein tynnu ni i fewn. Mae diwedd y trydydd pennill yn enghraifft dda o hyn eto:

“Mae’n carlamu ymlaen,

Yn pasio un, yn pasio dau,

Yn un-ar-un gyda’r gôl-geidwad . . .

GÔL!”

**343/15 - Cath Ddu**

Cerdd arall am rygbi sy’n llwyddo i ddal cyffro’r cae chwarae. Rwy’n hoffi’n fawr y ffordd mae’r bardd yn defnyddio trosiadau i ddisgrifio’r ddau dîm yn yr ail bennill: “Mor o gewri mewn gwisg gwyn yn ymladd / a thorf o ddreigiau fflamgoch yn chwarae am eu bywydau.”

**343/16 - Storm**

Cerdd mewn mydr ac odl sydd yma gyda’r bardd ym mhob pennill yn disgrifio’r hyn y mae’n falch ohonyn nhw. ‘bod yn Gymraes’, ‘cystadlu mewn Steddfod’, ‘bod Cymru’n rhan o gwpan y byd’ a gallu barddoni. Rwy’n hoffi’r diweddglo, lle mae’r bardd yn dweud:

“A heb yr ysgol a’i athrawon llon,

Ni fyddem yn ysgrifennu’r gerdd hon.”

**343/17 - Tro Trwstan**

Cerdd arall lle mae pob pennill yn dathlu gwahanol agweddau o falchder mewn cenedl. Rygbi, arwyr y gorffennol, gwareiddiad, mynyddoedd a ‘r ffaith ein bod yn dal yma fel pobl, ‘Er gwaetha pawb a phopeth.’ Rwy’n hoffi’r ffordd mae pob pennill yn dechrau efo “Mae Cymru’n wlad . . .” sy’n rhoi strwythur i’r gerdd.

**343/18 - Heulwen**

Balchder yng Nghymru a’i hiaith a’i diwylliant yw thema’r gerdd hon. Rwy’n hoffi’r ffordd mae pob pennill yn dechrau gyda’r un ymadrodd ‘Dw i’n falch am lawer o bethau’. Mae hyn, yr odli a’r rhythm yn ei gwneud hi’n hawdd iawn darllen y gerdd.

**343/19 - Jac y Jwc**

Cerdd arall sy’n mynd â ni i’r cae rygbi i’r ychydig funudau cyn y gic gyntaf lle mae’r timau’n canu’r anthem genedlaethol. Mae’r gwahaniaeth rhwng y ddau bennill cyntaf a’r ddau bennill olaf yn drawiadol iawn. Yn y ddwy gyntaf mae’r balchder ar ffurf sŵn a gweiddi a brwdfrydedd. Ond yna mae’r stadiwm i gyd yn tawelu, a’r balchder yn troi’n ddagrau yng ngeiriau cyntaf yr anthem.

**343 / 20 - Sali Mali**

Cerdd ysgafn neis yw hon lle mae’r bardd yn rhestru’r holl bethau mae’n falch ohonyn nhw. Mae’r mydr a’r odl yn ei gwneud hi’n hawdd darllen y gerdd ac yn ein cario drwyddi. Rwy’n hoff iawn o’r disgrifiad o allu “clywed sgyrsiau gwyllt y tonnau.”

**343/21 - Aceb**

Cerdd mewn mydr ag odl sydd yma am rywun yn derbyn gwahoddiad i redeg ras. Mae naws cân ysgafn i’r gerdd sy’n gwneud y darllen yn hawdd iawn. Rwy’n hoffi’r ddelwedd o’r ddraig yn y pennill olaf ond un ‘Y ddraig o’m mewn yn rhuo – Rhaid i ti fynd yn gynt!’ Mae’r ddraig yn arwydd o falchder ac angerdd y rhedwr, ac mae hi yma’n cynrychioli Cymru hefyd.

**343/22 - Seren**

Cerdd ysgafn arall yw hon ond am hanes clyweliad y tro hwn. Mae’r mydr a’r odl yn gwneud y darllen yn bleserus. Rwy’n hoff o’r ail bennill:

“Disgwyl am ebost, ond hir yw pob aros,

Dim sôn am ateb am dros bythefnos.

Pan ddaeth, roeddwn yn teimlo’n hynod o browd,

Fe mod wedi cael fy newid i gôr, ‘ONLY KIDS ALOUD!’”

Da!

**343/23 – Candy pop**

Cerdd arbennig iawn yw hon, a’r un rwyf wedi ei gosod yn gyntaf yn y gystadleuaeth.

Mae’r bardd yn adrodd hanes rhywun yn ymweld â’i fam-gu mewn cartref preswyl. Mae wedi dal yr awyrgylch i’r dim gyda’r gwres yn “gwywo’r rhesi o hen bobl”. Ond nid yw mam-gu’r adroddwr yn ei adnabod yn iawn. Mae hi’n troi “at albwm y cof am enw / Ond ma’r lluniau ar goll.” Am ddweud da!.

Mae’r gerdd yn gorffen gyda’r fam gu yn astudio llun ohoni hi a’i hwyrion “A mamgu yn eistedd yn ein canol yn berwi o falchder” a’r llinell glo deimladwy, “A’r balchder heddiw yn afon ddu ar hyd ei bochau.”

Mae’r bardd yn y gerdd hon wedi llwyddo i ddal munud o sefyllfa sensitif a theimladwy a chyfleu hynny yn llwyddiannus. Mae’r iaith hefyd yn gywir ac yn llyfn. Cerdd ragorol yng ngwir ystyr y gair.

**343 / 24 – Olwen Meri**

Dyma’r gerdd rwyf wedi ei gosod yn drydydd. Mae’r gerdd yn dechrau gyda phlentyn bach yn cael tynnu ei lun ar ei ddiwrnod cyntaf yn yr ysgol. Mae’r darlun yn un hyfryd iawn, ac yn dal llawenydd byd plentyn bach i’r dim. Ond yna mae’r gerdd yn newid ac yn mynd â ni i leoliad gwahanol ar yr un diwrnod yn union lle mae “corff bach mewn tywod ar draeth estron” a’r wasg yn tynnu llun. Mae’r gair ‘corff’ yn cyfleu realiti amrwd y sefyllfa. Mae’r gerdd yn gorffen drwy fynd yn ôl at y plentyn yn yr ysgol sydd “yn wên o glust i glust wrth weld ei fam wrth y giât . . . wrth afael yn dynn mewn papur gwyn / Ffrwyth llafur ei ddiwrnod cyntaf.”

Ni all y cyferbyniad fod yn fwy trawiadol. Da iawn yn wir.

**343/25 – Edelweiss**

Dyma’r gerdd rwyf wedi ei gosod yn ail. Mae hi’n gerdd aeddfed iawn sy’n ymdrin â’r cyfryngau cymdeithasol a’r pwysau aruthrol sydd yna i fod yn boblogaidd. “Faint o ddilynwyr sy da ti?” yw’r cwestiwn agoriadol ac â’r bardd ymlaen i ddisgrifio’r hyn sy’n digwydd yn y cefndir fel petai, y tu ôl i wyneb cyhoeddus y cyfryngau cymdeithasol.

“Hoffa’r gwallt / hoffa’r wisg / hoffa’r hwyl / plîs hoffa fi . . .

Mor falch / mor gaeth i sylw’r sgrin /

Sylw pawb ond fi fy hun”

Ac yna, yn llinell olaf y gerdd, daw’r ateb i’r llinell gyntaf. “Cannoedd. Faint sda ti?”

Mae yna ryw falchder sinistr yn yr ateb, a ninnau fel darllenwyr yn gwybod beth oedd cost y cannoedd o ddilynwyr hynny i’r adroddwr. Mae’r bardd yn fy nhyb i wedi dal y sefyllfa a’r teimladau cymhleth hyn yn berffaith.

**343/26 - Rhiannon Thomas**

Cerdd anarferol ac annisgwyl yw hon sy’n dal sylw ar y barcud coch yn chwilio am ei ysglyfaeth. “yn troelli a throi gan ddefnyddio’r awel chwerw.” Mae’r bardd wedi sylwi’n fanwl ar bob ystum o eiddo’r aderyn. Rwy’n hoffi’r diweddglo, a sut mae’r bardd yn cysylltu’r aderyn efo Cymru. “Fe yw’r barcud coch, lliw Cymru / Tafod y ddraig goch yw’r fforc yn ei gynffon / Balchder. Harddwch Pŵer. / Yn hedfan mewn un.”

**343/ 27 - Y Golomen**

Cerdd ddigri iawn yw hon gyda thro yn ei chynffon. Mae’r bardd yn sôn am yr ‘hunllef’ o gael ei lusgo yn erbyn ei ewyllys i wrando ar ei frawd bach yn adrodd. Ac mae’r hanes yn agor o’n blaen fesul pennill. Ond wrth gwrs, mae’r rhod yn troi, ac mae’r bardd (neu'r brawd mawr) yn wir yn mwynhau perfformiad ei frawd bach cymaint fel ei fod yn ‘gwenu fel dyn oedd o’i go,’. Mae’r diweddglo’n graff iawn hefyd ac yn dal cymeriad y brawd mawr i’r dim - “Dwi erioed wedi teimlo’r fath falchder / A rhywbryd na’i ddweud wrtha fo.” Er ei fod yn falch o berfformiad ei frawd bach, mae’n rhy falch o’i statws fel brawd mawr i allu cyfaddef hynny!

**343/28 - Sudd Afal**

Cerdd fer, rymus a theimladwy iawn sydd yma am ‘Ncwcw Zambia.’ ‘Ncwcw’, eglura’r bardd ar waelod y dudalen yw nain. Â’r bardd ymlaen i ddisgrifio Ncwcw Zambia. “Cawod o gariad, llond llwy o gryfder / i drechu annhegwch ei byd. Balch wyf ohoni.” Mae yma falchder hyfryd yng nghryfder a chymeriad y nain. Rwy’n hoffi’r pennill olaf yn arbennig:

“Hi yw’r awel ar ddiwrnod crasboeth

Hi yw’r curiad yng nghalon fy nheulu

Hi yw’r lliw ynddo fi

Balch wyf ohoni”

**243/29 - Buwch Goch Gota**

Yn y gerdd hon mae’r bardd yn edrych ar y gwahanol fathau o falchder. Ar un llaw ‘hapusrwydd, ennill a chyffro’ ac ar y llall ‘unigolion ar ben pawb arall, / ymennydd bach a phen mawr’. Rwy’n hoffi’r datganiad ar ddiwedd y gerdd, sy’n darllen fel dihareb bron. “Galluogi i sêr serennu, a galluogi i’r or-hyderus gallio.”

**343 / 30 - Cwpan Aur**

Yn ôl â ni i’r cae rygbi gyda’r gerdd nesaf yma. Mae’r bardd yn dechrau’n wych gyda’r defnydd o gyflythrennu a throsiadau. “Y pyst yn sefyll yn stond / yn barod am y brwydro / y dorf yn donnau o dwrw.” Rwy’n hoffi’r disgrifiad o’r “gwynion yn pawennu am y bêl / fel cathod bach mewn corwynt”. Mae yna ysgrifennu dychmygus iawn yma. Da iawn!

**343/31 – Cot Goch**

Cerdd arall mewn mydr ag odl sydd yma gyda’r bardd, o bennill i bennill, yn oedi uwchben y gwahanol bethau sy’n dod â balchder iddo / iddi. Mae’r darluniau’n hyfryd iawn, yn enwedig yr ail bennill:

“Tri brawd direidus a chwaer fach swnllyd.

Creu atgofion sy’n llenwi fy mywyd.

Hapusrwydd a chariad, rhoi ysbrydoliaeth.

Os methaf, os collaf, bydd dim gwahaniaeth.

**343/32 - Huwcyn Cwsg**

Cerdd annisgwyl yw hon. Mae’n dechrau gyda delwedd o ‘lanc di-nod’ yn gorwedd ar y gwair gan edrych ar y lleuad a dychmygu a oes bywyd yno. Dysgwn yn ddiweddarach yn y gerdd mai Neil Armstrong ydy’r llanc yma. Mae strwythur storïol y gerdd yn gweithio’n dda yn hyn o beth drwy ein tywys ni o blentyndod di-nod Neil i’r freuddwyd a wireddodd. Rwy’n arbennig o hoff o linell olaf y gerdd sy’n darllen fel dihareb bron - ‘dyn y cam bach oedd Neil, nid y naid fawr.’ Llinell wirioneddol wych.

**343/33 - Sgarled**

Cerdd mewn mydr ag odl yw hon gyda phob un o’r tri phennill yn edrych ar wahanol bethau y mae’r bardd yn falch ohonyn nhw – balch o gynrychioli’r llys yn yr eisteddfod, balch o chwifio baner Cymru pan mae’r Scarlets yn chwarae, a balchder o allu byw yng nghanol prydferthwch Cymru. Rwy’n hoffi sŵn yr ail bennill. Mae’r rhythm a’r odl yn dda iawn:

“Rwy’n falch i fod yn Gymraes,

Dyw e ddim yn cymryd llawer.

Ac wrth i’r Scarlets sgorio cais,

Rwy’n falch i ddal y faner.”

**343/34 - Aderyn Brau**

Cerdd am y balchder o fod yn Gymraes yw hon ac mae naws ddirgelaidd iddi rywsut.

“Y dawnsio wrth chwerthin yn hapus,

Yn symud i guriad y galon,

Camu a throi â cheinder alarch,

Cymraes wyf i.

Yn y pennill olaf mae’r bardd yn troi o brofiadau unigolyn at brofiadau gwlad gyfan wrth i’r genedl uno yn yr Eisteddfod. “Cymry ydym ni” yw’r datganiad bellach.

**343/35 - Titw Tomos**

Cerdd dda iawn yw hon sy’n cyferbynnu dwy sefyllfa’n llwyddiannus. Mae dwy ran y gerdd yn darlunio bywyd dau faban bach gwahanol. Y naill yn agor ei lygaid, “i awyr iach, blodau bach, Santa a’i sach” a’r llall “ i leisiau cras, Llywodraeth gas, bomio tu fas”. Ac eto, er bod bywyd y plentyn cyntaf yn ymddangos yn berffaith “A fydd yn falch o fywyd fel hyn?” yw cwestiwn y bardd ar ddiwedd bob pennill. Ac mae’n gwneud i ni feddwl. Efallai bod yna elfen o ddiffyg neu anesmwythyd ym mywyd y plentyn hwn rywsut. Hwyrach am ei fod o’n hapus, ac yn gwybod fod plentyn tebyg iddo, mewn man arall o’r byd, yn byw bywyd hollol wahanol? Rwy’n hoff iawn o rythm ac odl y gerdd hon. Mae hi’n taro’n hyfryd ar y glust ac yn apelio at y darllenydd.

**343 / 36 – Y Ddraig Goch**

“Beth yw balchder” yw’r cwestiwn ar ddechrau pob pennill yn y gerdd hon. Mae’n gwestiwn da wrth gwrs, ac mae’r bardd fesul pennill yn mynd ymlaen i’w ateb. Gwylio rygbi Cymru, clywed ein hanthem, gorffen ras. Rwy’n hoffi’r pennill olaf sy’n crynhoi hyn i gyd. “Balchder yw’r wên ar wyneb Mam / balchder yw pat ar fy mhen gan Dad, balchder yw Cymreictod / Yw rygbi / Yw Rasio / Yw Teulu / Dyna beth yw balchder.”

**343 / 37 – Y Cymro Bach**

Cerdd arall am rygbi, ac un sy’n dal cyffro’r gêm yn wych. Rwy’n hoffi’n arbennig y pennill olaf ond un:

“Cynnwrf, cyffro, canu. Naid, cam a herc.

A’r morgrug coch yn llifo fel gwaed dros linell wen y Saeson.”

Mae’r cymalau byrion yn dal cyffro’r gêm i’r dim, a’r iaith drosiadol yn creu darlun cofiadwy ac effeithiol.

**343/38- Blodyn Tatws**

Cerdd mewn mydr ac odl yw hon am rywun yn aros ei dro i fynd ar reid ffair. Mae’r pennill cyntaf yn sôn am ddiflastod yr aros, yr ail am yr ofn, y trydydd am y cyffro pan ddaw’n amser camu i’r cerbyd , y pedwerydd am ddiymadferthedd, a’r olaf, am y balchder. Y pedwerydd pennill yw’r un rwy’n ei hoffi, sy’n peintio darlun byw o’r profiad:

“Crafangau diogelwch yn dynn am fu mron

A phawb yn dawel ac yn fud.

Nes symud yn sydyn heb unrhyw rybudd,

A chael fy nhaflu i bob cwr o’r byd.”

**343 / 39 – Rhedyn**

Cerdd am y Gymraeg yw hon, gyda’r bardd yn ymfalchïo yn olyniad yr iaith, yn y brwydro a fu drosti, yn y fintai dewr a aeth i Batagonia i’w diogelu, ac yn ein perthnasau oedd hefyd yn siarad Cymraeg. Dyma’r pennill cyntaf.

“Rwy’n medru siarad iaith,

Sy’ wedi bod ar daith.

Drwy amser hyd heddiw,

Mae’r iaith yn un unigryw.”

**343/40 – Sylweddoli**

Cerdd arall yw hon am falchder eithriadol yng Nghymru. Y faner, y ffermwyr, yr Eisteddfod, yr anthem, yr iaith, y bwyd a’r dirwedd. Rwy’n hoffi’r darlun o’r “ddraig goch yn neidio’n / filwr balch o’i faner” a hefyd y darlun o’r “môr glas, sy’n gwarchod gwlad y gân.”

**343/41 – Y Cerddor**

Cerdd annisgwyliadwy yw hon. Mae’r bardd yn adrodd hanes rhywun sydd wedi colli’r llun olaf un o rywun ymadawedig. “Chwiliais a chwiliais ym mhob man, Wrth droedio’r llwybr o’r tŷ i’r llan” ebe’r bardd. Ac yna, yn y pennill olaf, a’r person yn y gerdd ar lan y bedd, daw pwff o awel yn cario’r llun yn ôl. Mae’r darlun yn un annwyl iawn.

**343/42 – Mefus Melys**

Mae’r gerdd hon yn mynegi balchder y bardd yng Nghymru a’i phethau. “Mae’r mynyddoedd yn fy ngalw” meddai’r bardd gan bwysleisio’r cyswllt rhwng person a thir. Aiff ymlaen i ddisgrifio rygbi, “geiriau hud y beirdd a doniau’r cantorion talentog.” Rwy’n hoffi’r disgrifiad yn y pennill cyntaf o “Afonydd godidog yn ymlusgo” hefyd.

**343 / 43 - Seren Wib**

Rwy’n hoffi’r gerdd hon yn fawr. Mae hi wedi ei saernïo’n grefftus ac mae’r defnydd o odlau, brawddegau hirion a byrion ac ailadrodd geiriau yn gafael yn y darllenydd ac yn ei dynnu i fewn. Mae’r pennill cyntaf yn rhoi llun inni o filwr gyda’i galon yn ei glustiau yn paratoi i saethu. Ac mae’r bardd wedi dal y tensiwn i’r dim drwy oedi a disgrifio manylion. Yn yr ail bennill mae’r olygfa yn newid. Mae’r milwr mewn seremoni wobrwyo. Mae ei galon yn dal yn ei glustiau, mae miloedd o ddynion o’i gwmpas eto, mae amser yn dal i arafu nes fod dim byd yn symud, ac unwaith eto mae’n sychu ei ddwylo ar ei drywsus. Ond trowsus siwt y tro hwn, nid trowsus milwr. Ac yn hytrach na pharatoi i gymryd bywyd, mae’n paratoi i gymryd medal. Mae’r trydydd pennill yn fath o ddadansoddiad o’r hyn fu’n digwydd yn y ddau bennill blaenorol gyda’r bardd, ym mherson y milwr, yn dweud “weithiau, mae pobl yn disgwyl i chi fod yn falch, / Am bethau dydych chi ddim.” Rwy’n credu fod y bardd wedi dal yn dda gwewyr meddwl y milwr.

**343/44 - Cymeriad**

Cerdd hyfryd mewn mydr ac odl sydd yma gyda thinc rhamantaidd iddi. Mae’r bardd yn sôn am y balchder a gaiff o wisgo Cenhinen Bedr ar ddydd ein nawddsant, am allu siarad Cymraeg, am wylio’r crysau cochion ac “am gael dod o wlad / Lle mae pawb yn hafal.” Rwy’n hoff iawn o’r trydydd pennill:

“Rwy’n hoffi gwylio’r rygbi,

A chefnogi’r tîm gorau.

Pan welaf nhw gyda’i grysau cochion,

Rwyf pob tro’n gweld y golau!”

**343/45 Pili Pala**

Cerdd arall sy’n disgrifio’r balchder o berthyn i Gymru a’i phethau. Mae’r bardd yn gwneud defnydd effeithiol iawn o iaith yma i greu awyrgylch. “Cerrig carpiog, glaswellt pigon, cennin Pedr prydferth.” Rwy’n hoffi’r disgrifiad hefyd o’r “Cymylau byw’n brysur yn pori.”

**343/46 Nia Ben Aur**

Dyma delyneg hyfryd iawn sydd ymysg goreuon y cerddi. Mae’r rhythm a’r odli rhwydd yn rhoi sŵn da i’r gerdd sy’n gafael yn synhwyrau’r darllenydd. Sonia’r bardd yn y ddau bennill cyntaf am hyfrydwch gorllewin Iwerddon, hyfrydwch sy’n mynd â bryd y bardd yn llwyr. Ond wrth gwrs, rhaid i bob gwyliau ddod i ben:

“Dod adref drwy Gaergybi

A'r nos amdanai’n dynn

Ac yma bore wedyn

Mae’r hen gynefin gwyn!”

A dyna yw byrdwn y gerdd, sef y thema oesol o bwysigrwydd bro, cynefin a chartref, ac yn bwysicach efallai, yr ymdeimlad o berthyn. Pleser hefyd oedd gweld iaith mor hardd a Chymreig a chywir. Rhagorol yn wir.

**343/47 Jac y Do**

Cerdd yn canu clodydd Hendy Gwyn sydd yma. Mae’r bardd yn canmol y bobl glên, prydferthwch y dref a’r croeso cynnes sydd yno ar ddiwrnod oer: Yn y pennill olaf, awn yn ôl i’r:

“Hendy gwyn hanesyddol

Hywel dda y brenin blaengar

Yr hen dy gwyn sydd wedi mynd yn angof.”

Mae’r llinell olaf hon gyda’r chwarae ar yr enw yn ddiweddglo gwych i’r gerdd.

**343/48 Peppa Moch**

Yn ôl â ni i’r byd rygbi efo’r gerdd hon. Mae’r bardd yn darlunio’r gêm inni; y crysau, y cefnogwyr, y pyst a’r gweiddi canu. Mae’r bardd yn gorffen drwy ddweud yr hyn sy’n bwysig am gemau fel hyn – fel y maen nhw’n dal balchder ac urddas cenedl. Rwy’n hoffi’r llinell “Baner enfawr yn cynrychioli fy malchder i”, a’r lluniau ar y dudalen hefyd.

**343 / 49 – Morfil Danheddog**

Fferm y Fforest yw teitl y gerdd hon, ac mae’r bardd wedi gosod yr enw hwnnw i lawr ochr chwith y dudalen gan ddechrau pob llinell efo llythyren o’r teitl. Yr ail “Ff” er enghraifft yw “ffon hudol yr hen ffermwr” - llinell efo sŵn hyfryd iddi ac sy’n dal rhamant y fferm i’r dim. Llinell arall rwy’n hoff ohoni yw “Ysgafn yw teimlad gwlân y ddafad ddoeth”, sydd hefyd yn dal hud y fferm. Rwy’n hoffi’r addurniadau ar y dudalen hefyd .

**343/50 – Morfil**

Cerdd sy’n dal rhyfeddod y cwpwrdd dillad yw hon. Yn wir, rydym ni, gyda’r bardd, yn “Sefyll yn ôl i edmygu yr enfys.” Mae arddull sgyrsiol braf i’r gerdd gyda llinellau fel “Boots, boots, boots bendigedig” a “Peidiwch holi am fy jîns” yn codi gwên. Mae’r gerdd wedi ei thorri allan a’i gosod ar gerdyn gwyrdd ac mae darluniau lliwgar o ddillad arni, sy’n ychwanegu at y gerdd.

**343/51 – Melon Dŵr Melyn**

Cerdd arall am rygbi yw hon, ond am chwarae y tro hwn, yn hytrach na gwylio. Rwy’n hoffi’r pennill cyntaf lle mae’r bardd wedi llwyddo i ddal yr ymdeimlad o dîm.

“Cerdded mewn i ystafell fach

Tynnu crys-t coch mas o sach

15 dyn yn gwisgo crys hefyd

Mae pawb yn edrych fel fi.”

Neis oedd gweld tudalen mor lliwgar hefyd.

**343 / 52 – Spongebob**

Cerdd sy’n cyfleu balchder o fod yn Gymro neu Gymraes yw hon. Y rygbi, y dirwedd, yr anthem genedlaethol a’r ddraig goch. Rwy’n hoffi’r lluniau lliwgar ar y dudalen hefyd a’r teitl ‘Cymru’ sydd wedi ei llunio mewn ysgrifen bloc trawiadol.

**343/53 – Pêl Droed**

Yn y gerdd hon mae’r bardd yn rhestru’r holl bethau mae’n falch ohonyn nhw mewn ffordd syml ond effeithiol:

Rwyf yn falch i gael teulu

Rwyf yn falch i gael ffrindie

Rwyf yn falch i gael hapusrwydd

Rwyf yn falch i gael teimlade.

Mae’r defnydd o dafodiaith yn gweithio’n dda yma ac mae’r ailadrodd a’r rhythm yn apelio at y synhwyrau ac yn ein tynnu drwy’r gerdd. Mae’r bardd yn gorffen drwy sôn am y balchder o fod yn Gymraes.

**343/54 – Bill**

Cerdd syml a hyfryd yw hon sy’n rhestru pethau syml a hyfryd bywyd:

“Dw i’n balch i fod yn y byd

Dw i’n balch i byw yn Cymru,

Dw i’n balch i cael teulu neis

Dw i’n balch i cael ffrindiau gwych.”

Mae yna anwyldeb mawr a diolchgarwch yn y gerdd.

**343/55 – Stileo**

Cerdd arall am rygbi yw hon, ac yn fwy penodol, am chwarae’r gêm yn hytrach na gwylio. Mae’r bardd wedi rhoi ei hun yn sefyllfa un o’r chwaraewyr, ac yn disgrifio’r gêm fel mae o’n ei weld. Y llinell yn agosáu. Y dorf yn rhuo. Torri trwy. Mynd am y cais, a’r tîm yn codi’r adroddwr, sef yr un a sgoriodd, ar eu hysgwyddau. Mae’r llinellau byrion yma’n llwyddo i ddal cyffro’r gêm.

**343/56 – G**

Yn y gerdd hon mae’r bardd wedi ysgrifennu ‘Clwb Rygbi’ i lawr ochr y dudalen ac yna llunio llinellau’n dechrau gyda phob un o’r llythrennau hynny. Rwy’n hoffi’r llinell sy’n dechrau efo ‘G’ hefyd, sef ‘Gyrru yn y sgrym da’r bois”. Mae’n dal ysbryd tîm yn dda.

Rwy’n hoffi’r lluniau lliwgar ar y dudalen hefyd, yn enwedig y goron dair pluen hardd.

**343/57 – Ffi**

Emyn hyfryd a theimladwy iawn yw’r gerdd hon lle mae’r bardd yn gwneud ei hun yn dyst i’r croeshoelio, y cyrchu i’r bedd a’r atgyfodiad. Mae hyn yn effeithiol iawn, yn gwneud y digwyddiadau’n fwy real rywsut, ac wrth gwrs, yn ein gwneud ni yn rhan ohonyn nhw hefyd.

Cerddais Iesu gyda’r dyrfa

Gan dy gyrchu di i’r bedd

“Do, Gorffennwyd”, felly teimlem

Gan dy adael di mewn hedd.”

Ac wedi claddu’r Arglwydd Iesu, daw gwyrth y trydydd dydd, a hyn sy’n llenwi calon y bardd â balchder a diolchgarwch.

Cefais fy nghyffwrdd gan y gerdd hon mae’n rhaid dweud.

Pleser hefyd oedd gweld iaith mor hardd a chywir.

**343/58 – Cymro**

Cerdd yn olrhain hanes tîm pêl droed Cymru sydd yma, a hynny mewn ffordd ddiddorol. Mae’r bardd yn dechrau drwy sôn am y “blynyddoedd blinedig o baldaruo” ac am “Bencampwriaeth blêr fel ceisio dal pry.” Am ffordd dda o gyfleu aflwyddiannau’r tîm. Ond er i’r ddraig golli ei gwres, ni chollwyd y fflam, ebe’r bardd. Mae’r rhod yn troi a’r “tân yn ailgynnau . . . Y bêl unwaith eto dan swyn y chwaraewyr. . . . Y Cymru yn gorfoleddu, A’r balchder yn byrlymu.”

**343/59 – Cwrls**

Cerdd wladgarol iawn yw hon lle mae balchder yng Nghymru a’i gorchestion yn gymysg efo siom o weld ei dirywiad.

“Etifeddu trysor cenedl, Tir / hanes / iaith. Rhodd rad werthfawr ein cyndeidiau / A’n hiaith yw’n anthem a cheidwad ein tir.”

Aiff y bardd ymlaen i ddal hanes boddi Capel Celyn, ac fel collwyd popeth “yng nghrombil llyn o wacter a gwawd.” Dyna ddweud da.

Ond yna mae’r gerdd yn newid eto, gan sôn am y “graffiti coch ar garreg / yn arwydd o aberth ein harwyr / a’u hymdrechion/ yn graith ar y cof.”

Mae’r llinell olaf hon yn arbennig iawn, a’r bardd wedi dewis yr union air, sef ‘craith’ i gyfleu effaith hyn.

**343/60 – Elen Benfelen**

Cerdd gyfoes ar thema oesol yw hon yn trafod rhyfel a’r emosiynau sydd ynghlwm â hynny. Mae’r bardd yn siarad ym mherson milwr ac yn dal ei wewyr meddwl i’r dim. Yn hyn o beth mae’r gerdd yn effeithiol iawn gan nad yw’n condemnio nac yn clodfori rhyfel yn uniongyrchol, ond yn hytrach yn datgelu teimladau rhywun fu’n rhan o’r ymladd. Mae’r gerdd yn dechrau gyda’r milwr yn aros am y bleidlais yn San Steffan pa un ai a ddylid bomio Syria ai peidio. Mae’r senedd yn pleidleisio o blaid, a’r milwr yn falch:

“Cynrychioli fy ngwlad

Achub bywydau – terfyn ar ryfel

Balch, mai Tangnefeddwr ydw i.”

Mae’r milwr yn siarad yn ddidwyll wrth gwrs, ac eto mae ei eiriau’n pryfocio.

Aiff y milwr i Syria i ymladd a daw adre i fonllefau o gymeradwyaeth, ac i dderbyn medel. Mae’r bardd yn datgelu ei feddyliau inni, ac yn wir, ei boen meddwl wrth bwyso a mesur yr hyn sy’n iawn a’r hyn sydd ddim

“Dagrau berwedig yn bygwth yn ymddangos.

Nid tangnefeddwr ydw i.”

**343/61 - Alys**

Cymru a’i phethau sy’n cael sylw’r bardd yma. Yr iaith, yr actio a’r canu, y delyn, rygbi a chennin Pedr. Ac yn fwy na hynny, bod y rhain i gyd yn rhan ohonom. “At y wlad y cefais fy nghlymu” yw geiriau’r bardd. Rwy’n hoffi’r pumed pennill:

“Rygbi ar y cae,

A’r dorf yn ein clustiau,

Cariad mewn sawl ffordd.”

Mae hyn yn ddweud da.

**343/62 - Dwynwen**

Cerdd fer syml a gwahanol yw hon am rywun yn gwireddu breuddwyd o deithio i’r gofod. Mae’r darlun o’r gofod yn galw megis magned yn effeithiol iawn, a’r disgrifiad o’r “Sêr disglair uwchben / Fel goleuadau parti yn estyn gwahoddiad i mi, i / Ddawnsio gyda nhw” yn hyfryd.

**343 / 63 – Delyth y Ddraig**

Rhigwm yw’r gerdd hon sy’n trafod yr holl bethau mae’r bardd yn falch ohonyn nhw. Dyma ddau gwpled:

“Balchder mewn gweithio fel tîm

Neu gorfod sefyll ar ben fy hun.

Balchder yw bod yn aelod o’r Urdd

Neu helpu i wneud y byd yn wyrdd”

Mae’r rhythm a’r odli yn rhoi sŵn da ac ysgafnder i’r gerdd sy’n gwneud ei darllen yn bleser.

**343/64 – Blodyn Mis Mai**

Yr eisteddfod yw testun y gerdd hon ac mae’r bardd yn disgrifio holl rialtwch y digwyddiad yn dda. Mae’r odli yn gweddu i ysgafnder y gerdd, ac yn wir, mae rhai disgrifiadau’n codi gwên.

“Pawb yn stwffio bwyd a sothach

Neb yn poeni am ddiets mwyach

Plant yn sgrechian ar y reidiau

Eistedd yn dawel bwys eich ffrindiau.”

Mae’r gerdd hyn gorffen yn gellweirus drwy sôn am yr hyn sy’n digwydd ym mhob eisteddfod:

“O ie, wrth gwrs, ac ambell i gam.”

**343/65 - Lucy Jones**

Cerdd arall sy’n cyfleu balchder yng Nghymru a’i phethau. Mae’r bardd wedi ysgrifennu ‘Balchder yw bod yn wladgarwyr’ i lawr ochr y dudalen ac wedi llunio llinellau o lythrennau’r geiriau hynny. Sonnir am yr anthem genedlaethol, Capel Celyn, cyfieithu’r Beibl, y Dywysoges Gwenllïan, Dydd Gŵyl Dewi a llawer iawn mwy. Rwy’n hoffi diweddglo’r gerdd yn fawr sy’n rhoi her inni i gyd

“Rhaid gwisgo cenhinen yn ein calon ac yn ein cap

Wrth frwydro’r dylanwadau estron.

Ysgolion Cymraeg yn canu fel un côr.

Rhaid caru ein gwlad â balchder!”

\*\*\*\*\*\*\*\*\*\*